Et tilskud på 26 millioner kroner fra Staten gør det nu muligt for Aalborg Kommune at opføre 416 nye familieboliger.

De seneste år har de almene boligorganisationer og Aalborg Kommune været i dialog om, at der er et behov for at udvide udbuddet af familieboliger i Kommunen. I juli 2016 modtog Aalborg Kommune tilsagn fra Staten om et tilskud på 26 millioner kroner - netop til opførelsen af almene familieboliger. Derfor er der nu hele 416 nye familieboliger på vej, som løbende bliver opført i løbet af de kommende år. Regeringen har i forbindelse med de store strømme af flygtninge tildelt kommunerne disse puljemidler til opførelse af boliger, der blandt andet kan bebos af flygtninge. Mange kommuner oplever nemlig, at husningen af flygtninge kan være svær at få til at passe i den mængde boliger, som de har til rådighed. Derfor skal boligmassen i Aalborg nu udvides, så der er bedre mulighed for at finde sig en bolig i byen.